Document ID: /roh_data/filtered/fineweb-2-filterrobots_roh.jsonl.gz/50988

Il plaschair è grond, giuven e vegl dastgan puspè s’inscuntrar per far musica davant public. 14 furmaziuns dal district 1 e duas musicas dal Vnuost èn sa participadas al di da musica en la Val Müstair. Suenter dus onns pausa sfurzada dastgan els finalmain sa preschentar sin il palc.
Ma il temp da corona ha procurà che diversas musicantas e musicants han laschà lur instrument en stgaffa. Musicantas e musicants da la generaziun pli veglia han constatà ina tscherta libertad cun betg pli ir a las provas, ils giuvens han chattà autras occupaziuns.
Ussa valia da svegliar puspè il plaschair
Per il president dal district 1 Jachen Kienz da Ramosch ston ussa las societads far in sforz per animar a quellas e quels da star danovamain si dal banc-pigna. Oravant tut per las giuvnas e giuvens èsi da chattar soluziuns attractivas per animar da sa participar. Per Jachen Kienz vegn quai ad esser ina da las sfidas centralas dals proxims onns per che las musicas communalas possian surviver era en l'avegnir.